CELEX: 32015R2015
Language: ro
Date: 2015-11-11 00:00:00
Title: Regulamentul de punere în aplicare (UE) 2015/2015 al Comisiei din 11 noiembrie 2015 de stabilire a unor standarde tehnice de punere în aplicare privind procedurile de evaluare a evaluărilor externe ale creditului în conformitate cu Directiva 2009/138/CE a Parlamentului European și a Consiliului (Text cu relevanță pentru SEE)

12.11.2015   
            
            
               RO
            
            
               Jurnalul Oficial al Uniunii Europene
            
            
               L 295/16
            
         REGULAMENTUL DE PUNERE ÎN APLICARE (UE) 2015/2015 AL COMISIEI
   din 11 noiembrie 2015
   de stabilire a unor standarde tehnice de punere în aplicare privind procedurile de evaluare a evaluărilor externe ale creditului în conformitate cu Directiva 2009/138/CE a Parlamentului European și a Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (1), în special articolul 44 alineatul (4a) al patrulea paragraf,
   întrucât:
   
               (1)
            
            
               Evaluările suplimentare ale adecvării evaluărilor externe ale creditului menționate la articolul 44 alineatul (4a) din Directiva 2009/138/CE ar trebui să reprezinte o componentă crucială și importantă a sistemului de management al riscurilor, întrucât acestea atenuează riscuri legate de calcularea rezervelor tehnice și a cerinței de capital de solvabilitate.
            
         
               (2)
            
            
               Aspectele procedurale ale evaluărilor suplimentare ar trebui reflectate în strategia privind managementul riscurilor a societăților de asigurare și reasigurare menționată la articolul 41 alineatul (3) din Directiva 2009/138/CE, întrucât evaluările suplimentare sunt o componentă a sistemului de management al riscurilor.
            
         
               (3)
            
            
               Natura, amploarea și complexitatea activității societăților de asigurare și reasigurare ar trebui avute în vedere atunci când aceste societăți includ aspectele procedurale ale evaluărilor suplimentare în strategiile lor privind managementul riscurilor și consemnează în scris rezultatele acestor evaluări suplimentare și modul în care sunt efectuate respectivele evaluări.
            
         
               (4)
            
            
               Prezentul regulament se bazează pe proiectele de standarde tehnice de punere în aplicare transmise Comisiei de Autoritatea Europeană de Asigurări și Pensii Ocupaționale.
            
         
               (5)
            
            
               Autoritatea Europeană de Asigurări și Pensii Ocupaționale a efectuat consultări publice deschise cu privire la proiectele de standarde tehnice de punere în aplicare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul asigurărilor și reasigurărilor, instituit în conformitate cu articolul 37 din Regulamentul (UE) nr. 1094/2010 al Parlamentului European și al Consiliului (2),
            
         ADOPTĂ PREZENTUL REGULAMENT:
   Articolul 1
   Strategia privind managementul riscurilor
   În scopul evaluării caracterului adecvat al evaluărilor externe ale creditului utilizate pentru calcularea rezervelor tehnice și a cerințelor de capital de solvabilitate cu ajutorul evaluărilor suplimentare menționate la articolul 44 alineatul (4a) din Directiva 2009/138/CE, societățile de asigurare și reasigurare includ următoarele elemente în strategiile lor privind managementul riscurilor:
   
               (a)
            
            
               sfera de acoperire și frecvența evaluărilor suplimentare;
            
         
               (b)
            
            
               modul în care sunt efectuate evaluările suplimentare, inclusiv ipotezele care stau la baza acestora;
            
         
               (c)
            
            
               frecvența revizuirilor periodice ale evaluărilor suplimentare și condițiile care impun o analiză ad-hoc a evaluărilor suplimentare.
            
         Articolul 2
   Sarcinile funcției de management al riscurilor
   Societățile de asigurare și reasigurare se asigură că funcția de management al riscurilor include evaluările suplimentare în conformitate cu strategia privind managementul riscurilor menționată la articolul 1 și ține cont în mod corespunzător de evaluările suplimentare la calcularea rezervelor tehnice și a cerinței de capital de solvabilitate.
   Articolul 3
   Informații utilizate pentru evaluările suplimentare
   La efectuarea evaluărilor suplimentare, societățile de asigurare și reasigurare utilizează informații obținute din surse fiabile și actualizate.
   Articolul 4
   Revizuirea evaluărilor suplimentare
   (1)   În conformitate cu articolul 41 alineatul (3) din Directiva 2009/138/CE, societățile de asigurare și asigurare își revizuiesc evaluările suplimentare cel puțin o dată pe an.
   (2)   Societățile de asigurare și reasigurare își revizuiesc evaluările suplimentare și ad-hoc, de fiecare dată când se întrunește oricare dintre condițiile prevăzute la articolul 1 litera (c) sau dacă ipotezele care stau la baza respectivelor evaluări nu mai sunt valabile.
   Articolul 5
   Documentare
   Societățile de asigurare și reasigurare documentează următoarele elemente:
   
               (a)
            
            
               modul în care sunt efectuate evaluările suplimentare, precum și rezultatele acestora;
            
         
               (b)
            
            
               măsura în care la calcularea rezervelor tehnice și a cerinței de capital de solvabilitate se ține cont de rezultatele evaluărilor suplimentare.
            
         Articolul 6
   Intrarea în vigoare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 noiembrie 2015.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 335, 17.12.2009, p. 1.
   
      (2)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității Europene de Supraveghere (Autoritatea Europeană de Asigurări și Pensii Ocupaționale) de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).